SET ดิ่งหนัก 40 จุด ฉุด “มาร์เก็ตแคป” วันเดียววูบ 4.05 แสนลบ.
SET ดิ่งหนัก 40 จุด ฉุด "มาร์เก็ตแคป" วันเดียววูบ 4.05 แสนลบ. โดยดัชนีปิดตลาดวันนี้ ที่ระดับ 1,724.98 จุด ลบ 40.26 จุด หรือ 2.28% มูลค่าการซื้อขาย 9.31 หมื่นล้านบาท
5 เม.ย. 2561

ผู้สื่อข่าวรายงานว่า ดัชนีตลาดหุ้นไทยในวันที่ 4 เม.ย.2561 ปรับตัวลดลงถึง 40 จุด หรือ 2.28% มาอยู่ที่ระดับ 1,724.98 จุด โดยมีมูลค่าการซื้อขายที่ 9.32 หมื่นล้านบาท คิดเป็นมูลค่าหลักทรัพย์ตามราคาตลาด (มาร์เก็ตแคป) 17.32 ล้านล้านบาท
โดยการปรับตัวลดลง 40 จุดในครั้งนี้ส่งผลให้มาร์เก็ตแคปของตลาดหุ้นลดลงไปถึง 4.05 แสนล้านบาท เทียบกับดัชนีฯปิดตลาดวานนี้ที่ 1,765.24 จุด เมื่อวันที่ 3 เม.ย.2561 ที่มีมาร์เก็ตแคป 17.73 ล้านล้านบาท
 
10 หุ้นกดดัชนีวันนี้

ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลงในทิศทางเดียวกับตลาดต่างประเทศ โดยตลาดหุ้นเอเชียส่วนใหญ่ปรับตัวลง ดาวโจนส์ฟิวเจอร์สร่วงไปกว่า 400 จุดบ่ายนี้ แม้แต่ตลาดยุโรปก็ปรับตัวลงราว 0.5-1% หลังจากจีนประกาศเรียกเก็บภาษีนำเข้าสินค้าจากสหรัฐฯอีก 106 รายการใน 14 หมวดสินค้า ทำให้ภาคบ่ายตลาดบ้านเราปรับตัวลงมากกว่าช่วงเช้า เนื่องจากกังวลสงครามการค้าระหว่างสหรัฐและจีน
นอกจากนั้น ตลาดหุ้นไทยยังได้รับแรงกดดันจากหุ้นกลุ่มแบงก์ที่ปรับลงมาก หลังจากธนาคารกสิกรไทย (KBANK) ลดประมาณการรายได้ค่าธรรมเนียมลงหลังจากใช้กลยุทธ์ยกเลิกการเก็บค่าธรรมเนียมธุรกรรมผ่านออนไลน์ ซึ่งให้นักลงทุนวิตกว่าแบงก์อื่น ๆ ก็อาจจะต้องปรับลดประมาณการตามไปด้วย นอกจากนี้ ตลาดบ้านเรายังมีประเด็นเฉพาะกลุ่ม อย่างเช่น กลุ่มโรงกลั่น, โรงไฟฟ้า เป็นต้น
แนวโน้มการลงทุนในวันพรุ่งนี้ (5 เม.ย.) นายวีระวัฒน์ กล่าวว่า ตลาดฯอาจจะแกว่งซึมลง ทิศทางดัชนีฯคงจะเป็นลักษณะแกว่ง Sideway ถึง Sideway Down เพื่อรอดูพัฒนาการของข่าวต่าง ๆ  และรอติดตามทิศทางตลาดสหรัฐฯในคืนนี้ด้วย โดยมองว่าเดือนนี้ตลาดฯคงจะยังผันผวนต่อเนื่อง โดยเฉพาะจากสงครามการค้าสหรัฐฯ-จีนจะถ่วงในแง่ Sentiment พร้อมให้แนวรับ 1,720 จุด ส่วนแนวต้าน 1,750-1,755 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 8,641.21 ล้านบาท ปิดที่ 532 บาท ลดลง 14 บาท
KBANK มูลค่าการซื้อขาย 4,939.21 ล้านบาท ปิดที่ 195.50 บาท ลดลง 16.50 บาท
TRUE มูลค่าการซื้อขาย 4,914.43 ล้านบาท ปิดที่ 7.30 บาท เพิ่มขึ้น 0.05 บาท
EA มูลค่าการซื้อขาย 4,405.36 ล้านบาท ปิดที่ 32.75 บาท ลดลง 1.25 บาท
AOT มูลค่าการซื้อขาย 3,939.80 ล้านบาท ปิดที่ 68.50 บาท ลดลง 1 บาท
 
ตลาดหุ้นเอเชีย
